b"\n_START_ARTICLE_\nSensor d'imatge\n_START_PARAGRAPH_\nEl sensor d'imatge \xc3\xa9s l'element d'una c\xc3\xa0mera fotogr\xc3\xa0fica digital que capta la llum que compon la fotografia. Consisteix en un xip format per milions de components sensibles a la llum que quan els exposem formen la imatge fotogr\xc3\xa0fica.\n_START_SECTION_\nAplicaci\xc3\xb3\n_START_PARAGRAPH_\nA la fotografia digital el sensor electr\xc3\xb2nic \xc3\xa9s l'equivalent al rodet fotogr\xc3\xa0fic convencional. El sensor \xc3\xa9s una matriu d'elements fotosensibles que funciona convertint la llum que capta en senyals el\xc3\xa8ctrics que poden recollir-se, mesurar-se i convertir-se en una representaci\xc3\xb3 electr\xc3\xb2nica amb el patr\xc3\xb3 global d'il\xc2\xb7luminaci\xc3\xb3 que va arribar al sensor. Finalment, el fitxer inform\xc3\xa0tic que emmagatzema aquest patr\xc3\xb3 pot ser representat en una pantalla (o en paper fotogr\xc3\xa0fic realitzant certs processos) de manera que els nostres ulls ho veuen com una imatge.\n_START_SECTION_\nComponents\n_START_PARAGRAPH_\nCada un dels elements fotosensibles del sensor es denomina p\xc3\xadxel (picture element). El nombre de p\xc3\xadxels del sensor se sol mesurar en milions de p\xc3\xadxels (o megap\xc3\xadxels, Mpx). De forma general es pot dir que grans nombres indiquen la possibilitat d'imprimir (o visualitzar) fotos a mides m\xc3\xa9s grans amb p\xc3\xa8rdues de qualitat menors. Una resoluci\xc3\xb3 de 2 Mpx se sol considerar la m\xc3\xadnima per a la impressi\xc3\xb3 de fotografies a mida 10x15 cm. Una resoluci\xc3\xb3 de 3 Mpx permet imprimir normalment fotografies a mida 20x25 cm._NEWLINE_Un altre factor important pel que fa al sensor \xc3\xa9s la mida i la forma d'aquest. Un sensor gran que contingui un nombre relativament petit de p\xc3\xadxels hauria de tenir una gran \xc3\xa0rea per p\xc3\xadxel, i viceversa: un sensor petit amb el mateix nombre de p\xc3\xadxels tindr\xc3\xa0 una redu\xc3\xafda \xc3\xa0rea per p\xc3\xadxel. Els p\xc3\xadxels m\xc3\xa9s grans tendeixen a generar una millor qualitat d'imatge i una major sensibilitat._NEWLINE_La forma del sensor sol ser rectangular i la proporci\xc3\xb3 entre alt i ample del sensor tamb\xc3\xa9 \xc3\xa9s important, ja que les fotografies finalment obtingudes amb la c\xc3\xa0mera solen ser amb format 4 / 3 i si el sensor no \xc3\xa9s 4 / 3 \xc3\xa9s clar que les imatges captades han de ser processades digitalment per generar una imatge amb aquestes proporcions amb el risc que aix\xc3\xb2 comporta d'introduir imperfeccions._NEWLINE_Del citat anteriorment es pot deduir que el millor sensor \xc3\xa9s gran, amb una proporci\xc3\xb3 de 4 / 3 i amb un gran nombre de p\xc3\xadxels. A la pr\xc3\xa0ctica aix\xc3\xb2 no \xc3\xa9s sempre cert, ja que aix\xc3\xb2 afecta sensiblement a la mida global de la c\xc3\xa0mera i al seu preu."